Broj: 711-I-1512-P-51/20-04-11

Zagreb, 15. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Saše Bilića, predsjednika Uprave trgovačkog društva Apis IT d.o.o., dužnosnice Ivane Gudelj Tičak, članice Uprave trgovačkog društva Apis IT d.o.o. i dužnosnika Vlade Rendulića, člana Uprave trgovačkog društva Apis IT d.o.o.,** na 102. sjednici, održanoj 15. listopada 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Saše Bilića, predsjednika Uprave trgovačkog društva Apis IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017.g. u iznosu 13.229,60 kuna, nagrade za radne rezultate za 2018.g. u iznosu 116.658,16 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 175,00 kuna za 2017., te 1.000,00 kuna za 2018. i 2019. (ukupno 2.175,00 kuna), dara za dijete u iznosu 600,00 kuna za 2017., 2018. i 2019, ukupno (1.800,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna).**
2. **Pokreće se postupak za odlučivanje o sukobu interesa protiv dužnosnice Ivane Gudelj Tičak, članice Uprave trgovačkog društva Apis IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017. u iznosu 2.645,92 kuna, nagrade za radne rezultate za 2018. u iznosu 78.184,80 kuna, božićnice u iznosu 1.500,00 kuna za 2018. i 2019. (ukupno 3.000,00 kuna), regresa u iznosu 1.000,00 kuna za 2018. i 2019. (ukupno 2.000,00 kuna), dara za dijete u iznosu 600,00 kuna u 2018. i 2019. (ukupno 1.200,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna).**
3. **Pokreće se postupak za odlučivanje o sukobu interesa protiv dužnosnika Vlade Rendulića, člana Uprave trgovačkog društva Apis IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017. u iznosu 118.084,69 kuna, nagrade za radne rezultate za 2018. u iznosu 79.755,26 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 2.100,00 kuna za 2017, 1.000,00 kuna za 2018. i 2019. (ukupno 4.100,00 kuna), dara za dijete u iznosu 1.200,00 kuna za 2017., 2018. i 2019., ukupno 3.600,00 kuna, naknade za Uskrs u iznosu 400,00 kuna za 2017., 600,00 kuna za 2018. i 2019. (ukupno 1.800,00 kuna) te jubilarne nagrade u iznosu 1.800,00 kuna u 2019.**
4. **Pozivaju se dužnosnici Saša Bilić, Ivana Gudelj Tičak i Vlado Rendulić da, u roku od 15 dana od dana primitka ove odluke, dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Uvidom u podnesena izvješća o imovinskom stanju dužnosnika utvrđeno je kako je dužnosnik Saša Bilić podnio izvješće o imovinskom stanju dužnosnika povodom stupanja na dužnost predsjednika uprave trgovačkog društva Apis IT d.o.o. dana 13. prosinca 2017.g. Dužnosnik je potom podnio izvješća o imovinskom stanju dana 18. prosinca 2017.g., 3. srpnja 2019.g., 31. siječnja 2020.g. i 9. ožujka 2020.g. U podnesenim izvješćima o imovinskom stanju dužnosnik je naveo kako dužnost obnaša profesionalno, za što prima plaću.

Dužnosnica Ivana Gudelj Tićak podnijela je dana 18. siječnja 2018.g. izvješće o imovinskom stanju dužnosnika povodom stupanja na dužnost članice Uprave trgovačkog društva Apis d.o.o. Dužnosnica je podnijela izvješća i dana 9. srpnja 2018.g., 25. siječnja 2019.g., 29. siječnja 2020.g. i 27. kolovoza 2020.g. U podnesenim izvješćima o imovinskom stanju dužnosnica je navela kako dužnost obnaša profesionalno, za što prima plaću.

Dužnosnik Vlado Rendulić podnio je 13. veljače 2017.g. izvješće o imovinskom stanju dužnosnika povodom stupanja na dužnost direktora trgovačkog društva Apis d.o.o. Dužnosnik je potom podnio izvješća o imovinskom stanju dana 15. prosinca 2017.g., 18. prosinca 2017.g. dva izvješća – povodom prestanka obnašanja dužnosti i stupanja na dužnost, 26. veljače 2019.g. te 29. siječnja 2020.g. U podnesenim izvješćima o imovinskom stanju dužnosnik je naveo kako dužnost obnaša profesionalno, za što prima plaću.

Uvidom u Registar dužnosnika kojeg vodi Povjerenstvo utvrđeno je kako dužnosnik Saša Bilić obnaša dužnost predsjednika Uprave Apis IT d.o.o. od 15. studenog 2017.g., dužnosnica Ivana Gudelj Tičak obnaša dužnost članice Uprave Apis IT d.o.o. od 19. prosinca 2017.g., dok je dužnosnik Vlado Rendulić obnašao dužnost direktora Apis IT d.o.o. od 9. siječnja 2017.g. do 15. studenog 2017.g., dok od 15. prosinca 2017.g. obnaša dužnost člana Uprave istog društva.

Uvidom u Sudski registar Trgovačkog suda u Zagrebu utvrđeno je da je pod MBS: 080541372 upisano trgovačko društvo Agencija za podršku informacijskim sustavima i informacijskim tehnologijama društvo s ograničenom odgovornošću - APIS IT d.o.o., OIB: 02994650199. Kao osnivači/članovi društva upisani su Republika Hrvatska i Grad Zagreb. Uvidom u Registar državne imovine koji vodi resorno Ministarstvo utvrđeno je kako je udio Republike Hrvatske u vlasništvu navedenog društva 51%.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a, stoga su i Saša Bilić, Ivana Gudelj Tičak i Vlado Rendulić, na temelju gore navedenih dužnosti, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti. Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 24. ZSSI-a propisano je da Povjerenstvo vrši redovitu provjeru podataka iz podnesenih izvješća o imovinskom stanju dužnosnika koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Tijekom provjere podataka iz podnesenih izvješća o imovinskom stanju dužnosnika, uvidom u ISPU sustav Porezne uprave utvrđeno je kako su dužnosnici Saša Bilić, Ivana Gudelj Tičak i Vlado Rendulić u 2017., 2018. i 2019.g. primali od trgovačkog društva Apis d.o.o. dodatne naknade u smislu novčane nagrade za radne rezultate, prigodne nagrade do propisanog iznosa te dar djetetu do 15.g. starosti.

Povodom gore utvrđenih podataka Povjerenstvo je od trgovačkog društva Apis d.o.o. zatražilo očitovanje je li navedenim dužnosnicima isplaćivalo nagradu za radne rezultate, božićnicu, regres, dar za djecu, jubilarnu nagrade i/ili druge prigodne nagrade.

Trgovačko društvo Apis d.o.o. je dana 20. ožujka 2020.g. dostavilo očitovanje u kojem se navodi kako je Društvo APIS IT d.o.o. predsjedniku te članovima Uprave isplatilo slijedeće isplate (neto):

Predsjedniku Uprave Saši Biliću:

1. Nagradu za radne rezultate za 2017. u iznosu 13.229,60 kuna
2. Nagradu za radne rezultate za 2018. u iznosu 116.658,16 kuna
3. Božićnicu u iznosu 1.000,00 kuna za 2017., te 1.500,00 kuna za 2018. i 2019., ukupno 4.000,00 kuna
4. Regres u iznosu 175,00 kuna za 2017., te 1.000,00 kuna za 2018. i 2019., ukupno 2.175,00 kuna
5. Dar za dijete u iznosu u iznosu 600,00 kuna za 2017., 2018. i 2019, ukupno 1.800,00 kuna
6. Naknadu za Uskrs u iznosu 600,00 kuna za 2018. i 2019., ukupno 1.200,00 kuna

Članici Uprave Ivani Gudelj Tičak:

1. Nagradu za radne rezultate za 2017. u iznosu 2.645,92 kuna
2. Nagradu za radne rezultate za 2018. u iznosu 78.184,80 kuna
3. Božićnicu u iznosu 1.500,00 kuna za 2018. i 2019., ukupno 3.000,00 kuna
4. Regres u iznosu 1.000,00 kuna za 2018. i 2019., ukupno 2.000,00 kuna
5. Dar za dijete u iznosu 600,00 kuna u 2018. i 2019., ukupno 1.200,00 kuna
6. Naknadu za Uskrs u iznosu 600,00 kuna za 2018. i 2019, ukupno 1.200,00 kuna

Članu Uprave Vladi Renduliću:

1. Nagradu za radne rezultate za 2017. u iznosu 118.084,69 kuna
2. Nagradu za radne rezultate za 2018. u iznosu 79.755,26 kuna
3. Božićnicu u iznosu 1.000,00 kuna za 2017., te 1.500,00 kuna za 2018. i 2019., ukupno 4.000,00 kuna
4. Regres u iznosu 2.100,00 kuna za 2017,1.000,00 kuna za 2018. i 2019, ukupno 4.100,00 kuna
5. Dar za dijete u iznosu 1.200,00 kuna za 2017., 2018. i 2019., ukupno 3.600,00 kuna
6. Naknadu za Uskrs u iznosu 400,00 kuna za 2017., te 600,00 kuna za 2018. i 2019., ukupno 1.800,00 kuna
7. Jubilarnu nagradu u iznosu 1.800,00 kuna u 2019.

U očitovanju se navodi kako su predmetne isplate nagrada za radne rezultate regulirane Odlukama Nadzornog odbora, dok su isplate božićnice, regresa, dara za dijete, naknade za Uskrs i jubilarne nagrade regulirane Pravilnikom o radu. U prilogu očitovanja dostavljaju se Pravilnik o radu APIS IT d.o.o. (dalje: Pravilnik) s izmjenama i dopunama Pravilnika te Odluke Nadzornog odbora Apis IT d.o.o. od 21. kolovoza 2019.g.

Uvidom u dostavljeni Pravilnik utvrđeno je kako je člankom 39. Pravilnika propisano kako poslodavac radniku može, ukoliko to gospodarske prilike u zemlji dozvoljavaju, isplatiti regres za korištenje godišnjeg odmora te se propisuju način i visina regresa. Člankom 40. Pravilnika propisano je pravo radnika na dar u naravi za Uskrs, prigodni darovi za dijete te božićnica. Navedena odredbe nalaze se u Pravilniku u dijelu „Ostala primanja radnika“.

Uvidom u Odluke Nadzornog odbora Apis IT d.o.o. od 21. kolovoza 2019.g. utvrđeno je kako su istima utvrđeni kriteriji za isplatu nagrade dužnosnicima Saši Biliću, Ivani Gudelj Tičak i Vladi Renduliću, kao i da su propisani kriteriji ispunjeni.

Člankom 7 podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Gore navedeni primici - po osnovi nagrada za radne rezultate, božićnice, regresa, dara za dijete i naknade za Uskrs, isplaćeni dužnosnicima od trgovačkog društva Apis IT d.o.o., u kojem obnašaju dužnosti te za obnašanje dužnosti primaju plaću, predstavljaju dodatne naknade za poslove obnašanja javnih dužnosti, koje su zabranjene člankom 7. podstavkom d) ZSSI-a pa je Povjeresntvo odlučilo pokrenuti predmetni postupak kao što je navedeno u točki I. izreke ove Oduke.

Sukladno odredbi članka 39. stavka 3. ZSSI-a, pozivaju se dužnosnici da u roku od 15 dana od dana primitka ove odluke dostave Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

Slijedom svega navedenog, Povjerenstvo je donijelo Odluku kao u izreci.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Saša Bilić, elektronička dostava
2. Ivana Gudelj Tičak, elektronička dostava
3. Vlado Rendulić, elektronička dostava
4. Pismohrana